Repo darījumu problemātikas tiesiskie aspekti un to risinājumi. Promocijas darbs
Authors:   ,   Rīgas Stradiņa universitāte, Jukna Tatjana 
Published: January 2025

Promocijas darba mērķis ir zinātniska pētījuma par repo darījumu civiltiesisko problemātiku izstrādes rezultātā radīt teorētisko bāzi repo darījuma civiltiesisko aspektu izpratnei un nošķiršanai no citiem pēc struktūras līdzīgiem darījumiem, kā arī noskaidrot teorētiskā, civiltiesiskā regulējuma un praksē pastāvošo problemātiku, izvirzīt konceptuālus priekšlikumus tiesiskā regulējuma radīšanai un pilnveidošanai. Lai sasniegtu promocijas darba mērķi, tika pētīti repo darījumu problemātikas tiesiskie aspekti un izvirzīti priekšlikumi Latvijas Republikas regulējuma tūlītējai pilnveidošanai, sniegti ieteikumi Direktīvas par finanšu nodrošinājuma līgumiem (2002/47/EK) un Finanšu tirgus direktīvas (2014/65/ES) atsevišķu noteikumu pārskatīšanai, kā arī likti teorētiski pamati repo darījumu un citu finanšu tirgus darījumu civiltiesiskā regulējuma konceptuālai attīstībai nākotnē. Šis ir pirmais pētījums par repo darījumu problemātiku Latvijas un, iespējams, Lietuvas un Igaunijas tiesību vēsturē. Pētījumu neesamība izraisa izpratnes trūkumu un kļūdainu konceptu rašanos, tie ātri izplatās mazajos tirgos, kā arī traucē vienotas vietējā tirgus prakses attīstībai. Promocijas darba pētījuma pamatu veido vairāk nekā 500 avotu (monogrāfijas, zinātniska literatūra, pētījumi, normatīvi akti, tiesu prakse) 11 valodās (angļu, latviešu, krievu, spāņu, itāļu, franču u. c.), kā arī nestrukturētas ekspertu intervijas un gan starptautiskajā, gan Latvijas praksē izmantoti repo ietvaru līgumi. Promocijas darba sastāv no ievada, četrām pamatnodaļām, kuras ir sadalītas vairākās apakšnodaļās, nobeiguma, secinājumiem un priekšlikumiem un izmantotās literatūras saraksta, kā arī 33 pielikumiem. Darbs strukturēts ar mērķi loģiski un secīgi atklāt repo darījumu problemātiku. Tā ievadā ir pamatota pētāmās tēmas aktualitāte, norādīts pētījuma mērķis un mērķa sasniegšanai izvirzītie uzdevumi, norādīts pētījuma priekšmets un objekts, kā arī raksturotas pētījumā izmantotās zinātniskās metodes. Darba pirmajā nodaļā tiek aplūkots repo jēdziens un repo darījuma ģenēze, tostarp tiek pētītas repo līdzīgas konstrukcijas – fiducia, pactum de retrovendendo, mohantra, cambrium un recambrium, belening-renversaals –, skarta spekulāciju un spēļu tiesiskā problemātika, kā arī aplūkota darījuma transformācija 20. gs. Promocijas darba otrajā nodaļā tiek izskatīts repo darījuma regulējums ES civiltiesiskā un paražu tiesību līmenī. Trešajā nodaļā, pētot pirmajā apakšnodaļā repo darījuma civiltiesiskās teorijas, autore papildina vai atspēko teorijā sniegtus argumentus un norāda uz šo teoriju trūkumiem, lai otrajā apakšnodaļā raksturotu atsevišķus repo darījuma civiltiesiskos aspektus. Darba ceturtā nodaļa ir veltīta repo darījumiem Latvijā. Tajā tiek retrospektīvi aplūkoti darījumi, atspēkots Latvijas tiesību doktrīnā paustais viedoklis, ka repo darījums ir atpakaļpirkuma līgums, veikta Latvijas repo darījumu noslēgšanas prakses analīze ar vēsturiskas novērošanas metodi, izmantojot iegūto empīrisko materiālu un reducējot tajā esošo 4 tekstu līdz katra repo elementa raksturojumam, lai vēlāk kvantitatīvi novērtētu praksē noslēdzamo repo līgumu saturu, atklātu deviācijas un noskaidrotu to cēloņus, izteiktu priekšlikumus problemātikas risināšanai. Pamatojoties uz zinātnisko avotu teorētisko un empīrisko materiālu izpēti, ir formulēti 43 secinājumi tēžu, priekšlikumu un ieteikumu veidā, kuri ir apvienoti 17 secinājumu grupās, tostarp izstrādāts “Repo līguma minimālais standarts” un veikta repo darījumu klasifikācija civiltiesisko darījumu starpā.
Promocijas darbs izstrādāts Rīgas Stradiņa universitātē, Latvijā. Aizstāvēšana: Tiesību zinātņu promocijas padomes atklātā sēdē 2024. gada 20. decembrī plkst. 13.00 Hipokrāta auditorijā, Dzirciema ielā 16, Rīgas Stradiņa universitātē, un attālināti, tiešsaistes platformā Zoom.
5.5. tiesību zinātne; apakšnozare – civiltiesības.
Atslēgvārdi: repo darījums; atpakaļpirkums; finanšu nodrošinājums; repo civiltiesiskie aspekti; repo juridiskā teorija.